Kazincbarcika

Kazincbarcika észak-magyarországi város Borsod-Abaúj-Zemplén vármegyében. Miskolc és Ózd után a megye harmadik legnagyobb települése. A Kazincbarcikai járás székhelye.

Várossá növekedését a második világháború után megindult iparosodásnak köszönheti. Elődjei ipari jellegű települések, Sajókazinc bányászfalu és az 1920-as évek óta erőműnek otthont adó Barcika. Az 1947-ben összevont két település mai nevét a rákövetkező évben vette fel. 1954-ben városi rangot kapott és újabb falut csatoltak hozzá, Berentét. Ekkor már tizenegyezer lakosa volt Kazincbarcikának, ez húsz éven belül megháromszorozódott, köszönhetően legnagyobb munkaadójának, a sok munkaerőt vonzó Borsodi Vegyi Kombinátnak, ami BorsodChem Rt. néven ma is a régió egyik legjelentősebb cége. A rendszerváltás körüli éveket Kazincbarcika az iparvárosok nagy részéhez hasonlóan megsínylette, de sikerült talpra állnia. 1999-ben Berente levált a városról.

Fekvése 
A borsodi iparvidéken fekszik, a Sajó völgyében, a megyeszékhely Miskolctól 24 kilométerre észak-északnyugatra.

A szomszédos települések: észak felől Szuhakálló, északkelet felől Múcsony, kelet felől Berente, délkelet felől Alacska, dél felől Kondó, délnyugat felől Tardona és Dédestapolcsány, nyugat felől Bánhorváti, Nagybarca és Sajóivánka, északnyugat felől pedig Sajókaza.

Megközelítése 
Legfontosabb közúti megközelítési útvonala a Sajó völgyén, s így a város belterületén is végighúzódó 26-os főút. Múcsonnyal a 2606-os út, Tardonával és azon keresztül Dédestapolcsánnyal pedig a 25 127-es számú mellékút köti össze.

A hazai vasútvonalak közül a  érinti, melynek két megállási pontja van a területén: Miskolc felől előbb Kazincbarcika alsó megállóhely, a belterület északkeleti szélén, a 2606-os út vasúti keresztezése mellett, valamint Kazincbarcika vasútállomás, a belterület északnyugati részén, melynek közúti elérését csak önkormányzati utak biztosítják.

Története 

Kazincbarcika, mint a neve is mutatja, több település összeolvadásából jött létre.

Sajókazincot 1240-ben említették először Kazincz néven. Ekkor a Rátót nemzetséghez tartozó Kazai Kakas család birtoka volt. A Kazai Kakas család ősi fészke Kazán volt, uradalma azonban Kazán kívül kiterjedt még Kazincz, Igrici, Galgócz és Divény helységekre is.

A 19. századig agrárjellegű település volt, majd 1850-től, a szénbánya megnyitásától kezdve az iparra helyeződött a hangsúly. Barcika Alsó- és Felsőbarcika összeolvadásából jött létre, és bár itt is nyitottak bányát a 19. század végén, itt az ipari jelleg mindvégig másodlagos maradt a mezőgazdaság mellett. Az 1920-as évek elején azonban erőmű épült, mely egész Dél-Borsodot ellátta árammal, így Barcika is vonzani kezdte a munkaerőt.

A második világháború utáni iparosodás idején a két település egyre nagyobb jelentőségre tett szert és még inkább növekedésnek indult. 1947-ben hivatalosan is összevonták őket, egyelőre Sajókazinc néven, majd a kialakult nagyközség 1948-ban felvette a Kazincbarcika nevet. 1954-ben városi rangot kapott, ugyanebben az évben a bővülő település magába olvasztotta Berente községet. Ekkor már 11 000 embernél is több lakosa lett.

Az 1960-as években Kazincbarcika tovább fejlődött, a Borsodi Vegyi Kombinát vonzotta a munkaerőt és aktívan részt vett a város fejlesztésében. Az 1970-es években a lakosság létszáma elérte a harmincezer főt.

Az 1980-as években a bányászat és az ipar is válságba került, s a rendszerváltás éveiben ez csak fokozódott. A munkanélküliség Kazincbarcikán is jelentős méreteket öltött. A kilencvenes évek közepétől, úgy tűnik, a város a legnehezebb időket már maga mögött tudta és lassan újra fejlődésnek indulhatott. A Borsodi Vegyi Kombinát helyén a BorsodChem Rt. működik. A BorsodChem Zrt. a régió egyik meghatározó cége. Tevékenységi köre műanyagalapanyag-gyártás és -feldolgozás, izocianát-gyártás. Dolgozói létszáma 2014-ben meghaladta a 2500 főt.

1999-ben Berente levált a városról és önálló községgé alakult.

Népesség 

A 2011-es népszámlálás során a lakosok 87,8%-a magyarnak, 2,9% cigánynak, 0,2% lengyelnek, 0,5% németnek mondta magát (12,1% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 21,8%, református 18,2%, görögkatolikus 3,8%, evangélikus 0,5%, felekezeten kívüli 27,2% (26,9% nem nyilatkozott).

Közélete

Tanácselnökei a rendszerváltásig

Polgármesterei a rendszerváltás után

Közlekedés

Kerékpárút-hálózat 
2011-ben indult Kazincbarcika kerékpárút hálózatának bővítése. A fejlesztés első szakasza a már meglévő kerékpárúthoz szervesen illeszkedve a BorsodChem főbejáratától az Irinyi János Református Oktatási Központ – Óvoda, Általános Iskola, Technikum, Szakgimnázium és Diákotthonig, valamint a Jószerencsét úton az Egressy úti körforgalomig tartott. A második vonal a Jószerencsét úttól a Mátyás király úton át a Herbolyai út becsatlakozásáig épült ki, ezt a vonalat a Herbolyai út-Tárna út közötti szakasz követte.

A Jószerencsét út-Építők útja-Tardonai út-Mátyás király út nyomvonalán épülő kerékpárút a város belterületének biztonságos kerékpáros forgalmát oldotta meg, ugyanakkor csatlakozási lehetőséget nyújt a korábbi szakaszokhoz is. A kerékpárutat a közúttól elválasztva, külön nyomvonalon vezetve, ám helyenként eltérő technikával építették ki. Az összesen 3,2 kilométer hosszúságú második ütem építése 2014 tavaszán ért véget. Az Új Széchenyi Terv keretében megvalósuló projektre több mint 100 millió forintot nyert Kazincbarcika városa.

A Nemzeti Fejlesztési Minisztérium és a Kerékpáros Magyarország Szövetség „Kerékpárosbarát” pályázatán Kazincbarcika egyike lett annak az ötvenöt önkormányzatnak, amely díjat kapott 2016-ban. A pályázati anyagban a jelenleg meglévő kerékpárút-hálózat és az ahhoz kapcsolódó létesítmények, valamint a jövőbeni kerékpárosközlekedés-fejlesztési tervek kerültek bemutatásra.

Közintézményei

Oktatási intézményei

Óvoda 

 Kazincbarcikai Összevont Óvodák
 Székhely Óvoda (Csokonai út. 1.)
 Nefelejcs (Alsóvárosi Körúti) Tagóvoda (Alsóvárosi krt. 44.)
 Eszterlánc (Építők Úti) Tagóvoda (Építők útja 2.)
 Százszorszép (Kertvárosi) Tagóvoda (Akácfa út. 12.)
 Füzike Tagóvoda (Mátyás király út. 10/A)
 Mesevár Tagóvoda (Pollack Mihály út 7.)
 Napsugár Tagóvoda (Jószerencsét út 4.)
 Sajókazai Napköziotthonos Tagóvoda (Sajóivánka, Kossuth Lajos utca 26.)
 Szuhakállói Zöld Titkok Kastély Napköziotthonos Tagóvoda (Szuhakálló, Bajcsy-Zsilinszky út 37.)

Általános iskola 
 Kazincbarcikai Pollack Mihály Általános Iskola

Tagiskolái:
 Ádám Jenő Tagiskola
 Árpád Fejedelem Tagiskola
 Dózsa György Tagiskola
 Gárdonyi Géza Tagiskola (Szuhakálló)
 Kazinczy Ferenc Tagiskola

Művészeti iskola 
 Kazincbarcikai Kodály Zoltán Alapfokú Művészeti Iskola

Középiskolák 
 Ózdi SZC Surányi Endre Technikum, Szakképző Iskola és Kollégium
 Ózdi SZC Deák Ferenc Technikum és Szakképző Iskola

Egyházi fenntartású oktatási és sportintézmények 

 Don Bosco Általános Iskola, Szakképző Iskola, Technikum, Gimnázium és Kollégium 
 Irinyi János Református Oktatási Központ – Óvoda, Általános Iskola, Technikum, Szakgimnázium és Diákotthon
 Szalézi Szent Ferenc Gimnázium (korábban Ságvári Endre Gimnázium)
 Don Bosco Sportközpont
 Tompa Mihály Református Általános Iskola (korábban Herman Ottó Tagiskola)
 Angyalkert Görögkatolikus Óvoda

Látnivalók

A városközpont szobrai

Színes falak 

Kazincbarcika Város Önkormányzata megbízásából a Barcika Art Kft. pályázatot hirdetett Kazincbarcikán található lakó- és középületeken tartós műalkotások elhelyezésére. A pályázat a Svájci Hozzájárulás a kibővített Európához – Együttműködési Program Magyarországgal I. Regionális fejlesztés prioritás „Kazincbarcika és vonzáskörzete munkahelyteremtő fejlesztése” című projekthez kapcsolódott. A KolorCity Kazincbarcika megvalósításában 2013 és 2016 között 30 kazincbarcikai lakó- és középület egy-egy homlokzata újult meg modern nagyméretű műalkotásokkal. 2022-re a falfestmények száma 45-re emelkedett.

Kazincbarcika templomai

Képgaléria: szobrok, emlékművek

A város által elnyert kitüntetések 
 1982 – Hild János-díj
 1988 – Nemzeti Sportváros
 1999 – Európa Diploma
 2002 – Európa Becsületzászló
 2012 – Kistérségek Fejlesztéséért Tudományos Egyesület Területfejlesztési Nívódíja
 2014 – A Kihívás Napja (Challenge Day) sporteseményen 1. helyezés
 2015 – A Kihívás Napja (Challenge Day) sporteseményen 1. helyezés
 2016 – A Kihívás Napja (Challenge Day) sporteseményen 1. helyezés
 2016 – A Befektetőbarát Település Program díja
 2016 – Arany Rózsa díj
 2017 – A Kihívás Napja (Challenge Day) sporteseményen 1. helyezés
 2017 – URBACT „Jó Gyakorlat Város” diploma
 2018 – A Kihívás Napja (Challenge Day) sporteseményen 1. helyezés
 2018 – Az „Év települése” díj 
 2019 – A Kihívás Napja (Challenge Day) sporteseményen 1. helyezés
 Kilencszeres Országos Városmarketing Gyémánt díj (2016, 2017, 2018, 2019)

Média

TV stúdiók 
 Kolor TV

Rádióállomások 
 Rádió 1 - Kazincbarika FM 88,8 MHz 
 Rádió M - FM 95,9 MHz

Megszűnt rádióállomások 
 Rádió TOP - Kazincbarcika FM 88,8 MHz

Híres emberek

Itt születtek 
 Szathmári Paksi József református püspök 1763. március 12-én (Sajókazincon).
 Egressy Béni zeneszerző, író, színész 1814. április 21-én (Sajókazincon, a helyi református lelkész fiaként).
 Singer Jakab egyházi író, orientalista 1867. december 13-án (anyakönyvezve Sajókazincon).
 Bari Janó festőművész 1955. május 13−án.
 Tatár Gabriella színésznő 1967. augusztus 14-én.
 Somodi-Hornyák Szilárd 1970. szeptember 22-én.
 R. Kelényi Angelika 1970. december 2-án.
 Lipcsei Péter labdarúgó 1972. március 28-án.
 Viczián Ottó Jászai Mari-díjas színész 1974. június 5-én
 Kalácska Gábor rádiós műsorvezető, zenei szerkesztő 1974. november 28-án.
 Dányi Krisztián színész 1975. január 16-án.
 Simon Kornél színész 1976. szeptember 1-jén.
 Jancsó Dóra színésznő 1978. február 9-én.
 Rubint Réka fitnesz-edző 1978. június 28-án.
 Bartus Dávid, az ELTE Bölcsészettudományi Kar dékánja (2020– ) 1978-ban.
 Juhász Hajnalka jogász, politikus, országgyűlési képviselő 1980. július 28-án.
 Decsi Tamás olimpiai bronzérmes, világ- és Európa-bajnok magyar vívó 1982. október 15-én.
 Dara Edit színházi táncos, modell 1985. október 20–án.
 Rizner Dénes "Deniz" rapper 1986. augusztus 27-én.
 Szabó Dávid (beceneve: „Zsiráf”) klubvilágbajnoki bronzérmes röplabdázó 1990. január 13-án.
 Szász Kitti négyszeres világbajnok freestyle labdarúgó 1991. augusztus 31-én.
 Planéta Szimonetta kézilabdázó 1993. december 12-én.
 Kleinheisler László labdarúgó 1994. április 8-án.
 Ivanyik Dávid U14-es világkupa-győztes tekéző 2006. október 15-én

Itt éltek 
 Juhász István (1937–1993) plébános
 Hidvári Imre (1945–2019) középiskolai tanár, költő
 Pátrovics Géza (1955–) súlyemelő, edző
 Nagy Gyula (1961–) rajzfilmrendező
 Vécsei Bálint (1993–) labdarúgó

Kazincbarcika díszpolgárai

Sportegyesületek, sportklubok 
 Barcikai Tenisz Club
 KSK Delfin Vízisport Klub
 Kazincbarcika Város és Vonzáskörzete „Szabadidő és Diáksport” Egyesület
 Kazincbarcikai Hegyikerékpáros és Szabadidősport Egyesület
 Kazincbarcikai Kézilabda Sportegyesület
 Kazincbarcikai Nimród Íjász Egyesület
 Kazincbarcikai Sport Club FC. Kft.
 Kazincbarcikai Természetbarát Egyesület
 Kazincbarcikai Vegyész Teke Sportegyesület
 Kazincbarcikai Városi Sportegyesület
 Kazincbarcikai Városi Sportiskola Sportegyesület
 Kazincbarcikai Ördögök Jégkorong Egyesület
 Küzdő Sportegyesület
 MUSHIN Karate Sportegyesület
 Modellmix Sportegyesület
 Női Röplabda Klub Kazincbarcika
 Sláger Kazincbarcikai Kosárlabdázók Sportegyesülete
 Vegyész Röplabda Club Kazincbarcika
 Victory Box Kazincbarcika Sportegyesület
 Városi Sakk Club
 Zúzmara Korcsolya Klub

Testvérvárosok
  Burgkirchen, Németország
  Dimitrovgrad, Bulgária
  Knurów, Lengyelország
  Świdnica, Lengyelország
  Nagyrőce, Szlovákia
  Nagyszentmiklós, Románia
  Técső, Ukrajna
  Meishan (眉山), Szecsuan, Kína

Érdekességek 

 2014-ben itt forgatták Divinyi Réka és Goda Krisztina filmjének, a Veszetteknek egy részét. A stáb június 10-én költözött le a városba, ahol közel négy hetet dolgoztak A film további jeleneteit Ózdon, Várpalotán és Budapesten vették fel.
 2014 augusztusában az Index.hu oldalán meghirdetett szavazáson úgy döntöttek a hírportál olvasói, hogy Kazincbarcikáé Magyarország legszebb körforgalma.
 2014 szeptemberében Szőke Gábor Miklós kortárs köztéri alkotásával, egy színpompás kínai sárkánnyal gazdagodott a város. A szobor fém vázból készült, rozsdamentes acélcsavarok tartják, 13 méter hosszú és 5 méter magas és több mint 4 tonnát nyom. A szobor a kínai–magyar együttműködés jegyében a városvezetés felkérésére a Wanhua Industrial Group és a BorsodChem Zrt. támogatásával készült el.
 2016. május 13-án a Class FM Morning Show című műsora reggel 6 és 10 óra között a Rákóczi téren felállított stúdióból sugározta adását.

 2016. július 13-án az Echo TV Hazahúzó című műsora Kazincbarcikáról, a színes városról készített összeállítást.
 2018. augusztus 19-én a Tour de Hongrie a magyar országúti kerékpárverseny zárónapját itt rendezték meg. A verseny 12 óra 40 perckor rajtolt a polgármesteri hivatal mögötti parkolóból. Az első kazincbarcikai kört követően a teljes mezőny Aggtelek irányába haladt tovább, majd érkezett vissza a városba, ahol további öt körrel zárta a versenyt. A szakaszgyőztes: Nikodemus Holler (Bike Aid) lett, az összetettben Manuel Belletti (Androni Giocattoli-Sidermec) végzett az első helyen. A versenyt az M4 Sport élőben közvetítette.
A Vegyész Röplabda Club 2019-ben története ötödik magyar bajnoki elsőségét könyvelte el, és továbbra is a város és a megye egyetlen, labdajátékokban aranyérmes egyesülete. A 2019-ben 50. születésnapját ünneplő VRCK a 2019/2020-as szezonban 13 alkalommal került a képernyőre élő adásban (M4 Sport, Digi Sport), hatalmas büszkeséget szerezve ezzel a Don Bosco Sportközpontnak és a város lakóinak is.

 2019. szeptember 27-étől zenés vízi- és fényjáték, zenélő szökőkút üzemel esténként a Fő téren. 
 2019. október 9-én megújult a John Lennon-emlékoszlop, új helyen, a Fő téren avatták fel az alkotást. Az eredeti oszlop 33 évvel korábban, 1986-ban a Kertváros II. számú Általános Iskola egyik tanárának és tanulóinak kezdeményezésére és közreműködésével készült el, és a Jubileumi park egyik sétánya mellett állt.
 2019. december 7-én Magyarország legnagyobb mézeskaláccsal borított épületegyüttesével (mézeskalácsfalu) újabb magyar rekord született Kazincbarcikán. A kis falu tíz házikót és egy templomot foglalt magába, több mint hat­ezer darab mézeskalácsból állt össze.

Képgaléria

Légi felvételek

Források
 Árpádkori új okm. VII. 102. (Dl. 9815)

Jegyzetek

További információk 

 
 
Kazincbarcika.lapozz.hu - linkgyűjtemény 
 
 
 
 
 
 
 
 

Borsod-Abaúj-Zemplén megye települései
Magyarország városai